U-I-184/01
Natisni
Opravilna št.:
U-I-184/01
Datum odločitve:
4. 3. 2004
ECLI:
ECLI:SI:USRS:2004:U.I.184.01
Akt:
Zakon o spremembah in dopolnitvah Zakona o Radioteleviziji Slovenija (Uradni list RS, št. 88/99)(ZRTVS), 11. čl
Izrek:
Pobuda za začetek postopka za oceno ustavnosti 11. člena Zakona o spremembah in dopolnitvah Zakona o Radioteleviziji Slovenija (Uradni list RS, št. 88/99) se zavrže.
Evidenčni stavek:
Ustavno sodišče zavrže pobudo za presojo zakona, ki ne velja več, če pobudnik ustrezno ne izkaže svoje pravovarstvene potrebe.
Geslo:
1.4.51.5.2. - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravovarstvena potreba v primeru, ko je predpis prenehal veljati - Med postopkom.
Pravna podlaga:
Člen 25, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Marta Jelačin iz Ljubljane
Datum vloge:
4. 9. 2001
Vrsta odločitve:
sklep
Vrsta rešitve:
zavrženje
Dokument:
US23158
Dokument v PDF obliki:
U-I-184-01.pdf
118 KB
Prenesite datoteko
U-I-184/01
4. 3. 2004
SKLEP
Ustavno sodišče je v postopku za preizkus pobude Marte Jelačin iz Ljubljane na seji dne 4. marca 2004
s k l e n i l o:
Pobuda za začetek postopka za oceno ustavnosti 11. člena Zakona o spremembah in dopolnitvah Zakona o Radioteleviziji Slovenija (Uradni list RS, št. 88/99) se zavrže.
Obrazložitev
1. Bivši Zakon o obligacijskih razmerjih (Uradni list SFRJ, št. 29/78 in nasl. - v nadaljevanju ZOR) je v določbah o zastaranju (4. oddelek), v odseku o času, ki je potreben za zastaranje (2. odsek), uzakonil, da v enem letu zastarajo med drugim "terjatve radijske in radijsko - televizijske postaje za uporabo radijskega in televizijskega sprejemnika" (2. točka prvega odstavka 378. člena ZOR).
2. Zakon o Radioteleviziji Slovenija (Uradni list RS, št. 18/94 - ZRTVS) je določil, da pridobiva RTV Slovenija sredstva za ustvarjanje, pripravljanje, oddajanje in razširjanje programov RTV Slovenija med drugim "iz plačil prispevka za programe RTV Slovenija" (prva alineja prvega odstavka 14. člena) in da mora Radioteleviziji Slovenija plačevati "prispevek za opravljanje radijske in televizijske dejavnosti", kdor ima radijski ali televizijski sprejemnik na območju Republike Slovenije, kjer so zagotovoljeni tehnični pogoji za sprejem vsaj enega programa RTV Slovenija.
3. Zakon o spremembah in dopolnitvah Zakona o Radioteleviziji Slovenija (v nadaljevanju ZRTVS-B) je s svojim 11. členom določbo 2. točke prvega odstavka 378. člena ZOR razveljavil.
4. To razveljavitveno določbo izpodbija pobudnica kot zavezanka k prispevku za opravljanje radijske in televizijske dejavnosti RTV Slovenija. Pobudo utemeljuje z nezakonitostmi, ki da so se ji zgodile v izvršilnem postopku za izterjavo prispevka. Iz njenih navedb izhaja, da je ta postopek končan. Predlaga razveljavitev 11. člena ZRTVS-B.
5. S 1. 1. 2002, ko je bil uveljavljen Obligacijski zakonik (Uradni list RS, št. 83/01 - OZ) je izpodbijana ureditev nehala veljati.
6. Ustavno sodišče praviloma ne more odločati o ustavnosti zakona, ki ne velja več. Izjemoma lahko o takem zakonu le ugotovi, da ni bil v skladu z Ustavo (47. člen Zakona o Ustavnem sodišču, Uradni list RS, št. 15/94 - v nadaljevanju ZUstS), če bi morebitna odločitev o njegovi neustavnosti pobudnici omogočila odpravo škodljivih posledic. Ker tudi taka ugotovitev lahko velja le za naprej, pobudnica ni izkazala, da bi za vložitev pobude imela pravovarstveno potrebo, saj iz njenih navedb izhaja, da je izvršilni postopek za izterjavo prispevka že končan. Zato je Ustavno sodišče pobudo zavrglo.
7. Ustavno sodišče je sprejelo ta sklep na podlagi 25. člena ZUstS v sestavi: predsednica dr. Dragica Wedam Lukić ter sodnice in sodniki dr. Janez Čebulj, dr. Zvonko Fišer, Lojze Janko, mag. Marija Krisper Kramberger, Milojka Modrijan, dr. Ciril Ribičič, dr. Mirjam Škrk in Jože Tratnik. Sklep je sprejelo soglasno.
Predsednica
dr. Dragica Wedam Lukić